
teinud on! 

Märkimisväärse osa EMK 110 ning John Wesley Aldersgate'i kogemuse 280 
aastapäevade jäljena annavad eelmisel aastal Olav Pärnametsa eluloo raamatu 

Usaldan nii meie kiriku kui ka ajakirja ,Koduteel“ lugejad ja tellijad 
»--. Jumala ja tema armusõna hooleks; temal on vägi teid üles ehitada ja anda 
teile pärand kõigi pühitsetute seas.“ (Apostlite teod 20:32). 

Mida P1 


ibel r 


armastusest? 


Tõenäoliselt on ,,armastus“ kõige enam kasutatud 
sõna üldse. Sellega iseloomustatakse suhteid mehe 
ja naise vahel, vanema ja lapse vahel, sõprade vahel; 
aga väljendatakse ka soosingut või meeldimist. Näi- 
teks looduse vastu, kunsti vastu, keegi armastab 
oma tööd või armastatakse isamaad. Näib siis, et 
sõna kasutusala on lai ja piiritletud ei ole objektid- 
ki, kelle või mille suhtes armastust üles näidatakse. 


Oma osa on siin kindlasti eesti 
keelel, milles inimliku ja jumaliku 
armastuse eristamiseks sõnad puu- 
duvad. Kuid olgu kuidas kasutata- 
va keelega on, näivad siiski kõik 
teadvat, mida armastus tähendab ja 
millal seda sõna kasutada. Samuti 
ollakse kogenud armastusega kaas- 
nevaid emotsioone. 

Kui aga küsida, kust see imeli- 
ne ,armastus“ pärit on, siis ei ole 
inimkond suutnud tänini rahulda- 
vat vastust leida: on neid, kes ütle- 
vad selle olevat midagi, mis inimest 
täielikult valdab ja millele ei ole 
võimalik vastu seista — keegi ei tea, 
kust ta tuleb ja kuhu kaob. Paljud 
inimesed vabandavad oma lõhkläi- 
nud suhteidki öeldes, et armastus 
sai otsa. Osa mitmesugustele uurin- 
gutele toetuvaid teadlasi-antropo- 
looge ütlevad aga, et armastus ei 
ole midagi muud kui inimese peas 
toimuvate keemiliste reaktsioonide 
tulem. 


+ Mida ütleb armastuse kohta aga 
Piibel? Kaht teksti — Jh 3:16 ja 1Kr 
13:1-13 teab kindlasti iga kristlane 
nimetada. Nende kahe üle on pee- 
tud lugematul hulgal jutlusi, arut- 
letud koosviibimistel ja mõtiskletud 
eneses, kuna sõna haarab endasse 
mitmeid tahke, mille üle juurelda. 

“+ Heebrea keel kasutab Juma- 
la armastuse väljendamiseks sõna 
hesed. Vastavalt Piibli kontekstile 


tõlgendavad teoloogid sõna pigem 
ustavuse ja heldusena kui otsivad 
sarnasusi inimlike tunnetega. Põh- 
jenduse selleks annab Jumala ene- 
seilmutuse ja toimimise kirjeldami- 
ne seoses Iisraeliga, kandes endas 
niisuguseid kvaliteete nagu usuta- 
vus, usaldatavus, sõnapidamine ja 
eesmärgistatus. On ju ütlus ,, Mina 
olen sinuga, Iisrael!“ (1Ms 31:3) üks 
VT võtmefraasidest. Ümbersõnasta- 
tult tähendaks see, et ,Jumal armas- 
tab Iisraeli.“ 


“*k Uue Testamendi kreeka keel 
kasutab Jumala armastuse väljen- 
damiseks sõna agape, mis samu- 
ti ei haaku inimestele tuttava aru- 
saamisega, vaid tähendab sarnaselt 
hesed "ile ustavust ligiolu näol: ,, Kuid 
ma ütlen tõtt, teile on parem, et ma 
lahkun, sest kui ma ei lahkuks, ei 
tuleks Lohutaja teie juurde, aga kui 
ma lähen ära, siis ma saadan tema 
teie juurde“ kirjutab Johannes (Jh 
16:7). UT-s esineb agape 116 kor- 
da, kõige sagedamini Johannesel ja 
Paulusel. 


“+k Vahemärkusena oleks ehk huvi- 
tav teada, et kuigi sõna agape oli 
antiikmaailma sõnavaras olemas, 
seda enne Kristust peaaegu ei kasu- 
tatud. Alles esimesed kristlased võt- 
sid sõna kasutusse, andmaks eda- 
si Jumala/jumaliku armastuse sisu. 
Neist omakorda eeskuju võtnud 
varakiriku eksegeet Jerome rikas- 


äägib 


tas kristlikku ladinakeelset sõnava- 
ra sõnaga Charitas — amor'i asemel. 


“+ Piiblile toetudes võime siis eel- 
dada, et küsimusele: kust armastus 
pärineb? saada vastuse — Jumalalt. 
Samas kinnitab see, et armastus 
mitte ainult ei pärine Jumalalt e 
siis, Jumala käest, vaid Jumal ise 
on armastus. Lk 11:24, Rm 5:5, 
1Jh 4:16 jpt. tekstid ütlevad selgelt: 
»Jumal on armastus“. VT-st leiame 
sama väljendatuna Jumala ustavuse 
ja helduse kaudu, näiteks kirjutab 
kuningas Taavet: ,Tänu olgu Issan- 
dale, et ta kitsikuses on minule 
imeliselt osutanud oma heldust“, 
(Ps 31:22). 

“+ Taaveti tänuhõise juhatab meid 
armastuse uue tahu juurde, nimelt, 
et see tahab end jagada. Prohvet 
Hoosealt loeme: ,Mina parandan 
nende taganemise, ma armastan 

neid heast tahtest, ..“ (Ho 14:4), 
millele Taavet lisab: , Ma armastan 
Issandat, sest ta kuuleb mu häält ja 
mu anumist, ....“ (Ps 116:1). Sadu 
aastaid hiljem tõdeb Paulus sama: 
»Ent Jumal teeb nähtavaks oma 
armastuse meie vastu sellega, et 
Kristus suri meie eest, kui me alles 
olime patused“ (Rm 5:8). 

Nii ei räägi me siis abstraktsest 
»armastusest“, mis tuleb ei tea kust 
ja millal ning kaob sama mõista- 
tuslikult, vaid ikkagi millestki väga 
kindlast. Nii nagu Jumal oma nime 
olevana nimetab, on ka tema armas- 
tus — kindel, olevikuline ja aktiivne. 
Iisraeli rahva lugu oma Jumalaga 
on kõige otsesem tunnistus sellest. 
Rahva sõnakuulmatusele ja viima- 
sest tingitud ajaloo keerdkäikudele 
vaatamata osutas Jumal oma usta- 
vust ja heldust nende vastus; sest ta 
oli ustav Aabrahamile antud tõotuse- 
le — ,, sinus õnnistavad end kõik sugu- 
võsad maa peal“ (1Ms 12:3C). 


“*+k Jumala armastusel on ka tahk, 
mida me inimlikust armastusest leia- 
me harva. Nimelt, eesmärgistatus. 
Armastuse eesmärgistatus ei ole 
mõni Jumala salaplaan inimkonna 
suhtes, vaid avalikuks tehtud kõigile 
tema enda poolt: , Mina tahan ela- 
da Iisraeli laste keskel ja olla neile 
Jumalaks. Ja nemad peavad tundma, 
et mina olen Issand, nende Jumal, 
kes tõi nad Egiptusemaalt välja, 
et elada nende keskel. Mina olen 
Issand, nende Jumal“ (2Ms 29:45, 
46). Johannes paneb oma kogemu- 
se aga kirja järgmiselt: ,Selles on 
armastus, — ei, mitte selles, et meie 
oleme armastanud Jumalat, vaid et 
Tema on armastanud meid ja läki- 
tanud oma Poja lepitusohvriks meie 
pattude eest“ (1Jh 4:10). Nõnda on 
Jumal eesmärgist lähtudes teinud 
ja teeb tänagi veel kõik selleks, et 
tuua iga inimest osadusse endaga, 
olles ise armastuseks. See ongi suu- 
rim, mida Jumal pakub ja inimkond 
kogeda saab. 


Seega, me võime küll olla nõus nii 
VT kui UT autoritega, et Jumal pääs- 
tis Iisraeli Egiptusest oma ,vägeva 
käe sunnil“ ja et ,ta andis oma Poja 
surma meie eest“, kuid see kõik ei 
omaks mingit tähendust ilma ees- 
märgita. Nii nagu Paulus on korint- 
lastele kirjutanud: ,,... ja kui ma 

oma ihu annaksin põletada, aga mul 
poleks armastust, siis ei saavutaks 
ma midagi“ (1Kr 13:3), et tuua esile 
erinevus Jumala armastuse ja ilma 
armastuseta tehtud teo vahel. Pau- 
lus kasutab siin ilmekalt sõna ,,mina 
saavutaksin“, ,mina saaksin kasu“ 
-.. . Niisugune ohver on kahtlema- 
ta mõttetu ja pigem haletsemist kui 
ülistamist väärt. 

Leon Morris on väga tabavalt öel- 
nud: armastust määratletakse selle 
allika iseloomu järgi ja mitte selle 
järgi, kellele see suunatud on ehk, 
kas objekt on seda väärt või mitte. 
Just niisugune on Jumala armastus 
ja just niisugust armastust kutsub ta 
üles nii Iisraeli kui meid, kristlasi, 
edasi osutama: ,, Armasta oma Juma- 
lat ja oma ligimest nagu iseennast“ 
on käsk, mida Jeesus õpetas (Mt 
22:37, 39); ja nagu ta ise mitmel kor- 
ral ütles, ei olnud see uus, vaid vana 
käsk. 


“+ Miks siis armastuse käsk on suu- 
rim Seadusest? Sest armastus on 
Jumala olemus ja eesmärk, et kogu 
loodu saaks Temast teadlikuks ning 
astuks osadusse oma Loojaga. See 
ongi põhjus, miks Jeesus armastuse 
käsku suurimaks nimetab — see kät- 
keb Jumala enda. Loomulikult teeb 
Jumal end maailmale arusaadavaks 
ja nähtavaks sellele mõistetaval vii- 
sil, olgu selleks siis Iisraeli kogukond 
või kristlik kogudus; aga ka iga krist- 
lase kaudu. 

“*k Jumala äratundmisest tulenevalt 
ütleb Johannes oma lugejaile, krist- 
likule kogudusele, väga kategoorili- 
selt: , Kui keegi ütleb: , Mina armas- 
tan Jumalat“, aga vihkab oma venda, 
siis ta on valelik, sest kes ei armasta 
oma venda, keda ta näeb, ei suu- 
da armastada Jumalat, keda ta ei 
ole näinud. Ja see käsk on meil Te- 
malt endalt, et kes armastab Jumalat, 
armastagu ka oma venda!“ (1Jh 4:20, 
21). Järelikult ütleb Johannes, et kui 
me tahame osutada vastuarmastust 
Jumalale, siis näidakem seda üles 
oma ligimese vastu. 

Võib-olla ütleb mõni nüüd, et iga 
inimest on võimatu armastada: see 
või too inimene lihtsalt ei meeldi 
mulle, me ei sobi iseloomudelt või 
hoopis, et see või teine on mulle 
teinud kurja. Jah, niisuguse väite- 
ga võib täiesti päri olla kui mõis- 


ta armastust inimlikul viisil. Jumala 
olemuse mõistmise perspektiivist — et 
Jumal ise ongi armastus — on see 
aga täiesti võimalik. Siin tuletak- 
sin meelde alguses seletatud sõna 
armastus“ teoloogilist sisu, mis on 
eelkõige ustavus/ halastus/ usutavus/ 
usaldatavus/eesmärgistatus. Nime- 
tatud kvaliteedid eeldavad eelkõi- 
ge teadlikkust nagu näiteks heebrea 
mõtteviiski mõistab suhetes Jumala- 
ga ,südame" all pigem pead kui rind- 
kere. Inimene teeb oma peas otsused 
ja ka toimib vastavalt otsusele, aga 
mitte selle järgi, kuidas ,süda“ ütleb. 
Teisiti öeldes — kuidas emotsioon või 
tunne ilma järele kaalumata toimiks? 
Kuningas Saalomon palub Jumalat: 
»Anna seepärast oma Ssulasele sõna- 
kuulelik süda, et ta võiks su rahvale 
kohut mõista ning vahet teha hea ja 
kurja vahel; sest kes suudaks muidu 
kohut mõista sellele sinu suurele rah- 
vale?“ (1Kn 3:9) ja Iisraelile antakse 
Seadus: ,Võõrale ära tee häda: te ju 
mõistate võõra hinge/südant, sest te 
ise olete olnud võõrad Egiptusemaal“ 
(2Ms 23:9). Eks ole see sarnane meie 
oma kogemustega mis tahes vallas. 
Kui oleme ise kannatanud või olnud 
hädas või puuduses või raskes olu- 
korras ehk haiguses, siis mõistame 
ka teist samas olukorras olevat ligi- 
mest palju paremini, võrreldes nen- 
dega, kel see kogemus puudub. Ning 
me halastame neile. 
“+ Ning lõpetuseks: kui meil aga 
peaks olema armastusest vajaka, siis 
kutsub Piibel üles seda taotlema: 
»laotlege armastust!“ (kr taotlege, 
püüdke, haarake, ajage taga!), kir- 
jutab Paulus (1Kr 13:1). Piibli kon- 
tekstist lähtudes võiks seega öelda: 
taotlege Jumalat! 
Mag ANNE SALURAID, 
EMK Teoloogiline Seminar 


Kirikute öö Pärnu Agape kirikus 


kogudus Kirikute Öö korraldamisel. Nii olidki 

reedel, 25. mail 2018 kell 18-23 ka Pärnu Agape 
koguduse ukse avatud kõigile huvilistele ja võimalusi 
erinevateks tegevusteks oli päris palju. 

Saabujaid tervitas ja külalistega vestles pastor Tõnu 
Kuusemaa, fuajees oli avatud kristliku kirjanduse 
müük ja infolaud, kirikusaalis oli võimalus kuulata 
Meeli Tanklerit orelil ja palvetada, kohvikus oli küla- 
listel võimalus end tee-kohvi ja kerge einega kosutada, 
samas kõrval olid pühapäevakooli õpetajad lastega 
meisterdamas, kristliku filmi vaatamise programm 
noortele algas kell 20. Kuna sel aastal oli Pärnus Kiri- 
kute Ööl programmi pakkumas juba 6 Pärnu erinevat 
kogudust, toimus taas ka orienteerumismäng, kus tuli 
läbida vähemalt 3 kogudust, et saada endale tasuta Uus 
Testament. 

Inimesi, kes Agape kirikus Kirikute ööst osa said, 
oli üle 30, sealhulgas kaugemad külalised olid kohale 
tulnud lausa Valgast ja Viljandist. Aga tore oli see, et 
ka üle tee elavad naabrid otsustasid meile külla tulla. 
Samuti andis Kirikute Öö hea võimaluse meie inimestel 
teisi kogudusi külastada — pühapäeviti oleme ju igaüks 
oma kirikus, aga sellisel õhtul sai teistele külla minna 
ja sõprussuhteid soojendada. 

Rõõmustas ka oma koguduse aktiivsus, valmisolek 
uute inimestega tuttavaks saada. Mitmed noored olid 
toimetamas nii kohvikus, lastenurgas kui ka noorte 
filmikal. Pühapäevakooli õpetajate abiga valmisid tore- 


J= kolmandat aastat osales ka Pärnu Agape 


dad meisterdused ning iga naine sai kirikust lahkudes 

kaasa väikese lilleseade. Tagasi mõeldes sellele õhtule, 

tuleb veel praegugi südamesse rõõm ja tänutunne, et 
saame Jumalat teenida just Pärnu Agape koguduses. 

KÜLLI KUUSEMAA, 

Pärnu Agape kogudus 

MEILT JA MUJALT 


Fotod: Tõnu ja Külli Kuusemaa 


MEILT JA MUJALT 


Tartu Püha Luuka koguduses 


oguduses oli maikuu väga aktiivne ja toredate 
Kr rohke. Lisame pilte meie Kirikute 
Öö sündmusest. Kirikust käis läbi 350 küla- 
list, paljud pered tulid mitmendat aastat järjest ja 
lapsed soovisid just meie juurde tulla, sest siin saab 
alati põnevaid meisterdusi teha. Kogudusest oli kaasa 
tegutsemas suur meeskond — tervelt 26 inimest, mis 
on veerand meie kogudusest. Inimestele olid ava- 
tud kõik kirikuruumid, tutvustasime meie tegemisi 
ja ajalugu. Kohvikus sai põhjalikult keha kinnitada 
ja rüübata meie juba kuulsaks ja traditsiooniliseks 
saanud värsket piparmünditeed. Oli väga tore koos 
linnarahvast vastu võtta ja meie elu-olu tutvustada. 
Lisame paar pilti ka meie pühapäevakooli ja noor- 
te leeri lõpetamise päevast 27. mail. Pühapäevakooli 
lõpetas sel aastal 8 last ja leeri 5 noort. Oleme Taeva- 
isale väga tänulikud meie pastor Priidu, tublide õpe- ja uued põnevad ettevõtmised, millest loodame kirjutada 
tajate ja laste-noorte ning nende vanemate ja ristiva- järmises ajakirja numbris. 
nemate eest. Loodame, et kõigil on ees kosutav suvi Vahendas JANA TAMM 


Rahvas kiriku ukse ees - Kirikute Öö. 


249] ü n 8 i SHANE 28 17 Ca h 8 va JA el SS 
Noored ja vanemad-ristivanemad õues - noorte konfirmatsioon Lapsed meisterdavad. 


Lapsed saavad tunnistusi - Pühapäevakooli lõpetamine. Väikesed lapsed altari ees. 

Fotod: Maria ja Jana Tamm 


Fotod: Urmas Sassian 


Foto: Matri Hollman 


Ririkute Öö Tallinna kirikus 


Eesti Kirikute Nõukogu läkitus nelipüha- 
de ja teema-aasta , EESTI USK“ alguse 
puhul vaimu ja usu osaduses 


Armsad kaaskristlased ja kaasmaalased, vennad ja õed! 
Meie rahvas on soovinud ja suutnud olla vaimult suur. Oluli- 
se panuse sellesse on andnud Vaim, kelle tulekust inimeste 
juurde tunnistab ristiusk ja kõneleb Nelipüha — ärkamise, 
elujõu ja osaduse väljendus. Jumala elustava Vaimu lätted 
voolavad läbi ajaloo, luues uut ja ilusat, andes julgust ja 
tulevikulootust. 

Sarnaselt nelipühapäevale, kui selle Vaimu kõne oli mõis- 
tetav sõltumata keelest, rahvusest või sotsiaalsest taustast, 
kui usklike kogu oli ,üks süda ja üks hing“ (Ap 4:32) ning 
sündis Kristuse kirik, on vaimuühtsuses peitunud ka Ees- 
ti rahva jõud ning sündinud ,Manifest kõigile Eestimaa 
rahvastele“. Selles meie riigi sünnitunnistuses on järeltule- 
vatele põlvedele pärandatud palve, et Jumal valvaks meie 
üle. Mida muud see tähendab kui arvestamist temaga, usku 
temasse? 

Soovides anda väärilist panust Eesti Vabariigi juubeli 
ning Euroopa kultuuripärandi aasta tähistamisse, otsida uut 
osadust ja vaimujõudu, kuulutab Eesti Kirikute Nõukogu 
välja teema-aasta ,Eesti usk“. Nimetatud teema puudutab 
meie kõige olulisemaid küsimusi: Kellesse või millesse me 
usume? Kuidas see usk ilmneb ja elu kujundab? Kas püsib 
usk õiglusesse ja headusesse? Kas jätkub usku Eestisse? 
Kus on selle usu allikad? 

Teema-aasta algab 2018. aasta nelipühaga ja kestab 2019. 
aasta advendini. Kutsume kirikuid, kogudusi, usuorgani- 
satsioone, asutusi, ühinguid ja üksikisikuid teema-aastaga 
liituma. Palume pühendada sellele erinevaid ettevõtmisi, 
osaleda korraldatavatel üritustel, arutleda usuküsimuste 
üle, tunnistada oma usku, suhtuda austavalt ja toetavalt 
teiste usulistesse arusaamadesse, otsida erinevate usutun- 
nistuste ühisosa ning palvetada meie maa ja rahva hea 
käekäigu ning Euroopa ja Eesti kristliku kultuuripärandi 
püsimise eest! Teema-aastasse mahuvad paavst Franciscuse 
külaskäik Eestisse, oikumeenilised kirikupäevad Narvas, 
kultuuripärandi aasta konverents ,,Eesti usk“, Eesti Kirikute 
Nõukogu 30. aastapäeva tähistamine, ususõnastiku koosta- 
mine, Eesti usuelu ajalugu käsitlevate teoste ilmumine ja 
palju muud. Need, kes soovivad sellesse nimekirja lisada 
oma panuse, võivad kasutada teema-aasta logot ning jagada 
informatsiooni Eesti Kirikute Nõukogu vahendusel. And- 
kem armastuses üksteisele seda, mida meil anda on. 

Olgem tänulikud heade suhete eest Eesti erinevate kiri- 
kute, uskkondade ja usklike vahel. Need aitavad rajada 
teed lepitusele ja osadusele perekonnas, ühiskonnas, isegi 
poliitikas. Usk on inimsuhete ja elu alus ja nurgakivi. Luu- 
letuses ,Vanemate Piibel“ ütleb Marie Under: , Usku nii kan- 
get, usku kui kivist, päritud esihõimude rivist, voogab: ma 
sirgun kui puhastusveest!“ Sirgugem meiegi selles iidses, 
samas uudses ja meid seesmiselt puhastavas usus. Seisab ju 
Piibliski: ,Kui te ei usu, siis te ei püsi!“ (Js 7:9). 

Õnnistusrikast teema-aastat ,,Eesti usk“ soovides 
Eesti Kirikute Nõukogu 
20.05.2018 

Varakevad 2017 

Olin kunagi ammu andnud nõusole- 
ku toimetada keeleliselt Priit Tam- 
me tõlgitavaid John Wesley jutlusi. 
Nüüd olemegi punktis, kus sellega 
saab pihta hakata. Istume Priiduga 
kirikukohvikus maha, et sõlmida 
esialgsed kokkulepped tõlke keele- 
kasutuse kohta. 

Oleme üksmeelel selles, et kasu- 
tame tänapäeva eesti keelt. Samuti 
ei ole vaidlust selle üle, et eelista- 
me omasõnu võõrsõnadele, lihtsust 
keerulisusele, selgust hägususele. 
Pooldame mõlemad põhimõtet, et 
nii nagu kõiki teisi oskuskeeli, tuleb 
ka usukeelt uuendada, et see käiks 
ajaga kaasas ja oleks kõigile ühtvii- 
si mõistetav. Proovime selle mõtte 
elluviimiseks alustada pisiasjadest, 
näiteks õigekirjast. Teeme otsuse, 
et pruugime jutumärke keelekor- 
raldajate viimati soovitatud kujul, 
kirjutame kokku võibolla ja kasvõi, 
paneme vähemalt asesõnad tema 
ja ta väikese algustähega. Muude 
sõnade juures jääme toppama: kui 
pühakiri, apostel, püha võiks olla 
väikese esitähega, siis kuidas toimi- 
da sõnadega kõigekõrgem, kõige- 
väeline, õnnistegija, päästja, looja, 
poeg, tall, kirik jm? Otsustame, et 
vaatame neid asju hiljem. 

Avan esimesed jutlused. Mind 
tabab määratu aukartus. Mõtlen, et 
algul lihtsalt loen. Aukartus läheb 
aga veel suuremaks. Seedin paar 
päeva. Proovin uuesti. Aukartus ei 
ole kadunud — see süveneb kartu- 
seks. Ise olen 20 aastat keeletoime- 
taja olnud ja enda arvates igasugust 
teksti näinud, aga praegu pelgan 

Üks aasta koos 


, John Wesleyga 


HELIKA MÄEKIVI, raamatu , John Wesley 52 jutlust“ keeletoimetaja 


John Wesleyt ja lähteteksti, Priitu 
ja tema tõlketeksti. Tekst ei kõneta 
mind, sest on liiga suur. Palvetan. 
Parandan kõhklemisi natuke tähe- 
vigu ja komasid. Midagi enamat 
muuta ei julge, seepärast kirjutan 
peaaegu iga oma mõtte kommen- 
taarikasti. Kommentaarikaste saab 
palju — esimese viie jutluse failis on 
keskmiselt kaheksa märkust lehel. 
Tagantjärele mõeldes — kuidas Priit 
küll jaksas vastata? 


Hiliskevad 2017 

Hakkan Wesley stiiliga tasapisi 
harjuma. Aukartus on jäänud, aga 
toimetamisjulgus on suurenenud. 
Söandan parandada ka kõike muud 
peale õigekirja. Kommentaarikaste 
jääb vähemaks. Tarbeteksti toime- 
tajana tunnen, kui hea on lugeda 
ükskord ka teksti, kust ei vaata 
vastu äraleierdatud moesõnad väl- 
jakutse, konstruktiivne, panusta- 
ma, sisend, tõhustama, käivitama, 
koheselt, igapäevaselt, täna jne. 
Selle asemel naudin Wesley keele- 
pruuki, mille Priit on edasi andnud 


sama täpselt: varjundirohkelt, aga 
ilma liigse ilutsemiseta. Tekst on 
huvitav, sest selles on lihtsad, ent 
omapärased sõnad, mis paeluvad. 
Näiteks Priidu pakutud sõna vai- 
mupalang tekitab lausa külmaväri- 
naid — see on ilus, mõjuv ja eriline. 
Selliseid sõnu on tekstis sadu. 


Suvi 2017 

Oskan juba märgata Wesley lem- 
mikkirjakohti ja -väljendeid: Rm 
8:15 (,Sest te ei ole saanud orjuse 
vaimu, et peaksite jälle kartma, vaid 
te olete saanud lapseõiguse Vaimu, 
kelles me hüüame: , Abba! Isa!““); 
Ef 1:18 (südame silmad); Hb 4:12 
(südame meelsus ja kaalutlused); 
Ef 4:24 (tõe õigus ja vagadus); 1Kr 
13:4 (armastus ei kelgi ega hoop- 
le) jne. Wesley armastab kasuta- 
da kolmikväljendit desires, tempers 
and affections, mida tuleb tõlkida 
konteksti tõttu erinevalt: iha, hoiak 
ja kiindumus; soovid, meelelaad ja 
tundmused; igatsus, meeleolu ja 
mõtted; püüded, meelsus ja suhtu- 
mine jne. 


Raamatu esitlusel Paides - Helika Mäekivi, Priit Tamm ja Taavi Hollman. 


Foto: Taavi Hollmani kogust 


Arutleme Priiduga sõna entu- 
siasm tähendusringi üle inglise ja 
eesti keeles (37. jutlus). Nagu entu- 
siasmi puhul, armastab Wesley ka 
muudes jutlustes mängida mõne 
sõnaga, mille ta on noppinud Piibli 
eri kohtadest. Et aga eestikeelses 
Piiblis on neid erinevalt tõlgitud, 
on meil raskusi täpsete tsitaatide 
edasiandmisega. Nii on image tõlgi- 
tud eestikeelses Piiblis kord näoks, 
kord kujuks; ordinances on kord 
määrused, kord seadused, kord 
sakramendid; flesh on eri kohtades 
liha, lihalik loomus, lihalik mõtteviis 
ja lihtsalt loomus; servant on tõlgi- 
tud kui sulane, teenija ja ori. Wesley 
on võtnud Piibli eri kohtadest sõnad 
wavering ja doubting ning kasu- 
tanud neid kõrvuti, aga eesti Piib- 
lis on mõlemas kirjakohas vaste 
kahtlemine — nuputame, kas nüüd 
pannagi eesti keeles üks sõna või 
minna piiblivastest mööda ja muuta 
ühte neist. Rm 8:1 on väljend who 
walk not after the flesh, but after 
the Spirit üldse tõlkimata, ent meil 
tuleb seda teha, sest osa Wesley 8. 
jutlusest põhineb sellel osalausel. 
Niisiis otsustame mõne asja kohta 
kirjutada tõlkija märkuse, et lugeja- 
le oma raskusi selgitada. 

Koos Wesleyga õpetab Priit mulle 
sisulisi asju. Õpin kirikukeele sõna- 
vara avarat tähendusringi, saan tea- 
da erinevatest ajaloosündmustest ja 
mitmesugustest tavadest. Mu tead- 
mised kasvavad koos alandlikku- 
sega. See ei takista mul astumast 
mõnikord vaidlustesse, mis lõpe- 
vad aga tavaliselt mõlemale poolele 
sobivate kompromissidega. 


Sügis 

Töö käib täies hoos. Tajun Wesleyt 
paremini. Tunnen ära olulise ning 
et see veelgi rohkem esile ker- 
kiks, lisan sõnadele nüansirikkust, 
vahetan nende järjekorda ja tõs- 
tan osalauseid ümber. Muudan pai- 
guti Wesley koma- ja semikoolo- 
nikasutust, sest eesti keeleruumis 
tajutakse neid märke teisiti. Teen 
kohati pikemaid lauseid kaheks ja 
paar lauset seon jällegi kokku, ilma 
et see muudaks Wesley stiili. Priit 
tuleb mu ettepanekutega kaasa ja 
pakub ka ise lahendusi. Näen, kui- 


das hea tõlge muutub veel pare- 
maks. 

Wesley on põiminud piibliteksti 
oskuslikult enda mõtteid. Priit on 
sama osav kui Wesley: tõlke lauses- 
tus on enamjaolt sujuv ja mõte lii- 
gub lausest lausesse ülima elegant- 
siga, moodustades kauni terviku. 
Minu ülesanne on üksnes muuta 
selle teksti sära veel eredamaks. 

Otsustame, et ei hakka kõiki 
piiblitsitaate jutumärgistama, sest 
tekst läheks väga kirjuks. Tsitaati- 
des, millele on originaaltekstis vii- 
datud, kasutame Wesley enda mõte- 
te tähistamiseks nurksulgi. 

Ikka oleme hädas eestikeelse 
Piibli vastetega. Kui näiteks Wesley 
on tsiteerinud 5Ms 30:6, siis kasu- 
tame seestütlevat käänet: kõigest 
oma südamest ja kõigest oma hin- 
gest, kui aga Mt 12:30, siis kaasaüt- 
levat: kogu oma südamega ja kogu 
oma hingega. Väljend narrow gate 
on Lk 13:24 kitsas uks, ent Mt 7:13 
kitsas värav — mida teha, kui Wesley 
kasutab neid segamini? Inglise kee- 
les on Hb 12:13 sõnastus [lest that 
which is lame] be turned out of the 
way [ei pöörduks teelt kõrvale?], 
aga eesti Piiblis on tõlge [et lonkur] 
ei väänaks jalga. Seda saab mõnes 
kohas kasutada, aga kohati tuleb 
ka otse tõlkida — kui Wesley räägib 
õigel teel püsimisest ja sellelt kõr- 
vale pöördumisest, siis ei saa jala 
väänamist mitte kuidagi sinna sobi- 
tada. Kohati näib 1968. aasta tõlge 
olevat sobivam ja me võtame mõne 
tsitaadi hoopis sealt, kirjutades sel- 
le kohta allmärkuse. 


John Wesley. 


Talv 2017/2018 

Olen esimese toimetamise lõpeta- 
nud. Priiduni on jõudnud kõik kom- 
mentaaridega failid ja ta saadab 
need järgemööda enda vastustega 
tagasi. Teen tema näpunäidete jär- 
gi käsikirja parandused, aga selle 
käigus tekib veel küsimusi. Kohtu- 
me Priiduga tema kirikukabinetis, 
kus veedame endalegi märkamatult 
Wesley seltsis 10 tundi, et viimased- 
ki kahtlased kohad läbi arutada ja 
kauniks lihvida. 

Alustan teist toimetusringi. Kui 
siiani on tõmmatud jooni laia käega, 
siis nüüd tuleb välja otsida viimist- 
luspintslikesed. Ma ei näe käsikirja 
enam lausehaaval, vaid saan seda 
tekstina lugeda. Aukartuse kõrva- 
le on tulnud nauding. Kohtun juba 
mitu kuud iga päev Wesleyga ja 
maitsen tema jutlusi. Mõistan tema 
mõtteid. Taipan, kui püha on see 
mees ja kui armetu on tema kõrval 
see usk, mida mina praktiseerin. 
Hooman tema tekstide võimsust ja 
olen endiselt hämmeldunud Priidu 
oskuse üle see nii täpselt meie ema- 
keelde tuua. 

Teisel lugemisel tuleb olla eriti 
tähelepanelik. Tõlketeooria koha- 
selt tekib igal tõlkijal hetki, mil ta 
muutub teksti suhtes pimedaks ja 
näeb seal sõnu, mida tegelikult ei 
ole. Ka Priit ei ole sellest pääsenud. 
Kuna Wesley armastab kasutada 
väljendit Jumala laps, siis on harju- 
mus sedasi tõlkida niivõrd suur, et 
ka väljend child of man Pinimlaps°] 
muutub Jumala lapseks. Osalau- 
se their word fall to the ground 
on saanud tõlkeks nende maailm 
langeb põrmu, ehkki Wesley järgi 
langeb põrmu nende sõna. Muiga- 
ma panevad kohad, kus tähevead 
või mõni kääne on andnud sõnale 
teise tähenduse. Näen väljendeid 
olgu Jumalale ai pro au; püha õhu- 
söömaaeg pro õhtusöömaaeg; uks 
Kristusesse pro usk; teavad pro tae- 
vad; suuremal või vähemal märal 
pro määral; nad tulevad, paistes 
usklikena pro näides, tundudes, jne. 


Varakevad 2018 

17. veebruaril saab Wesley jutluste 
toimetatud käsikiri valmis ja ma 
saadan selle laiemale ringile luge- 

miseks. Külli Tõniste saadab märkused 
kreeka- ja heebreakeelsete sõnade vor- 
mistamise kohta ja lisab mõne küsi- 
muse. Küljendajalt Janika Vesbergilt 
saabuvad esimesed proovileheküljed, 
mille kohta jagame mõtteid. 


Kevad 2018 

Priit on kirjutanud järelsõna, Taavi 
Hollman on valmis saanud eessõna. 
Tehnilised asjad hakkavad selginema: 
arutame ja vormistame tiitlipööret, tea- 
da on trükikoda (Trükisilm OÜ) ja 
ISBN (raamatu kohustuslik rahvusva- 
heline standardnumber), Taavi koostab 
nimekirja annetajatest, Janika saadab 
veel prooviküljendusi, kaanekujundaja 
Piibe Piirma valmistab Külli idee järgi 
kavandi, arutame logo panekut raa- 
matuseljale, Külli taotleb kaanepildile 
autoriõiguse. 

Lõpuks jõuab küljendatud valmis- 
tekst minuni. Taas tabab mind aukartus 
— kogu selle 630 lehe ees. Asun korrek- 
tuuri tegema. Leian üksikuid tähevigu, 
ühtlustan veel koma- ja semikoolo- 
nikasutust. Mõnes kohas tuleb veel 
muuta suur algustäht väikeseks ja vas- 
tupidi (kõik algul nimetatud algustähe 
kasutusjuhtumid on leidnud lahendu- 
se). Helistame Priiduga iga päev, vahel 
mitugi korda, et teha viimaseid pisitäp- 
sustusi. Minus tekib tohutu tänutunne 
küljendaja Janika vastu, kes suudab 
kõiki meie soove paindlikult täita ja on 
valmis sõidutama küljendit korduvalt 
edasi-tagasi. Kiires lõpuotsas on ta ise- 
gi laupäeval valmis töö juurde minema 
ainuüksi sellepärast, et ma tahaksin ära 
võtta ühe tühiku, parandada ühe koma 
ja ühe päise. Piibe on sama kannatlik 
ja lahke, kujundades kaant mitu korda 
ümber. Meil on võrratu meeskond! 

23. aprill on päev, mil ma saadan tõl- 
gitud, toimetatud ja küljendatud ja kor- 
rigeeritud käsikirja koos kaanepildiga 
Taavile, kes edastab selle trükikojale. 


Hiliskevad 2018 

26. mail on Paides Wesley Aldersgate'i 
kogemuse 280. aastapäeva auks peetav 
konverents ja Wesley raamatu esitlus. 
Olen üle aasta olnud koos Wesleyga, 
lugenud tema jutlusi ja õppinud teda 
Priidu vahendusel tundma. Aukartu- 
sele vaatamata on minust saanud 
Wesley aupaklik sõber. Soovin samasu- 
gust pikaajalist sõprust kõikidele luge- 
jatele! = 

Kuidas sünnib tõlkeraamat? 


Suur osa ei pruugi teada, kuidas üht raamatut 
tehakse. Mõtlesin, et võib-olla tutvustan ka eri 


töömeeste ülesandeid. 


Tõlkija ülesanne on pärast 
autoriõiguste saamist panna 
lähtetekst sihtkeelde võima- 
likult suure mõttetäpsuse ja 
-sujuvusega. Peale tõlkimisos- 
kuse peab ta tajuma autori stii- 
li, mõlema keele sõnavara eri 
varjundeid ja lausestusreegleid. 
Suur kasu on lähtekeele kultuu- 
riruumi ja ajaloo tundmisest. 
Tõlketeksti kvaliteeti näitab 
see, kui lugeja ei taju seda tõl- 
kena, vaid emakeeles koosta- 
tud tekstina. 

Tõlketeksti keeletoimetaja 
peab tundma lähtekeelt ja val- 
dama filigraanselt emakeelt. 
Tema ülesanne on lihvida tõlki- 
ja tekst veel siledamaks. Selleks 
kontrollib ta tõlke vastavust 
lähtetekstile, pakub välja sobi- 
vamaid sünonüüme, sõnastab 
lauseid selguse suurendami- 
seks ümber, eemaldab tarbetud 
kordused, teeb stiililisi paran- 
dusi, järgib loogikat, parandab 
õigekirjavead. Keeletoimetaja 
teeb tihedat koostööd tõlkijaga 
ja küsib suuremate paranduste 
tegemisel tema nõusolekut. 

Küljendaja ülesanne on võt- 
ta tõlgitud ja toimetatud tekst, 
kujundada see lugemiskõlbli- 
kuks ning valmistada see ette 
trükkiminekuks. Ta tõstab teks- 
ti küljendusfaili, valib kirjatüü- 
bi, sätib pealkirjad, alapeal- 
kirjad ja allmärkused sobiva 
suurusega kirja, paneb õigesse 


kohta päised ja jalused, pooli- 
tab vajaduse korral sõnu, lisab 
pilte või esiletõstukaste. Ka 
tema teeb koostööd tõlkija ja 
toimetajaga. 

Korrektor leiab küljenda- 
tud tekstist üles viimased vead. 
Korrektor peab tundma lühen- 
dite, numbrite ja algustähe 
õigekirja, kokku- ja lahkukir- 
jutuse reegleid, kirjavahemär- 
kide kasutusviise, keelereegli- 
te tagamaid jne. Ta kontrollib, 
kas kogu tekst sai tõlgitud, ja 
võõrkeelsete sõnade esinemisel 
kontrollib ta lähtetekstist nen- 
de kirjapildi õigsust. Ta vaatab 
üle küljendi poolitused, reava- 
hed, äärised, muu paigutuse 
ja palub vajaduse korral teha 
küljendajal kohendusi. 

Kaanekujundaja teha on 
raamatukaas. Tavaliselt on tal- 
le antud esmased juhised, mille 
järgi ta kujundustööd alustab. 
Ta sätib paika pildid, tekstid, 
logod, väljaandja jne ning valib 
värvitoonid. Samuti suhtleb 
ta trükikojaga, et teada saa- 
da vajalikud mõõdud. Koostöö 
käigus muutub kaas lõpuks 
kõigile meelepäraseks. 

Trükikoda saab käsikirja ja 
kaanekujunduse ning paneb 
selle kõik kokku. Trükiprotsess 
on keerukas ja võtab aega. Kui 
aga see töö on lõppenud, ongi 
uus raamat on sündinud. 

HELIKA MÄEKIVI 


Foto: Taavi Hollman 


Foto: Toomas Pajusoo 


Külas sõpruskogudusel 


äpina koguduse kuueliikmeline esindus käis 20.- 
22. aprillil külas sõpruskogudusel Espoos. 


Võõrustajad olid meil Helsingi sadamas vas- 
tas. Meid majutati kahekaupa kodudesse. Imestasin, 
kuidas linnulaul tuppa nii vaikselt kostab, aga selgus, 
et põhjuseks olid kolmekordsete klaasidega aknad. 
Õnnestus näha ka faasaneid, keda olevat sisse toodud 
Kagu-Aasiast küttimise eesmärgil. 

Järgmisel päeval viisid võõrustajad meid Helsingiga 
tutvuma: Kaljukirik, Toomkirik, Aleksandri katedraal, 
Kristuskirik. Viimane on Suurim ja kõrgeima torni- 
ga rootsikeelne metodisti kirik Soomes. Infolehelt oli 
lugeda, et juuni algul toimuvale suvekonverentsile 
oodatakse kõnelejana superintendent Taavi Hollmanit 
Tallinnast. 

Külastasime vennaskalmistut, kus puhkab Soome 
jätkusõjas langenud 90 soomepoissi, nende hulgas 21 
Eesti vabatahtlikku. Ausamba ette asetati punane roo- 
sikimp, seotuna sinimustvalge paelaga. Kalmuplaatidelt 
sõdurite sünni-surmadaatumeid uurides võid arvata, kui 
noorelt pidid nad elu jätma. Paradoksaalsena jäi meelde 
kahe sõduri nimi Rahulemb. 

Pidulikule lõunasöögile olime kutsutud kaunis kohas 
elava vanapaari kodusse. Elutoa seintel hakkasid kohe 
silma eksootilised maalid. Vestluses selgus, et paar oli 
olnud lähetustööl Etioopias — mees veesüsteemi insene- 
rina ja naine muusikaõpetajana. 

Pärastlõunal oli planeeritud osadus koguduse koh- 
vikus. Välisukse kõrval tervitas meid sinimustvalgeks 


280 aastat John Wesley 
Aldersgate'i kogemusest 


24. mail 2018 täitus 280 aastat päe- 
vast, mil John Wesley koges Juma- 
la Püha Vaimu erilist puudutust 
Londonis Aldersgate'i tänava palve- 
koosolekul (24. mai 1738). Metodistid 
üle Maarjamaa kogunesid seda 
sündmust tähistama Eestimaa süda- 
messe Paidesse laupäeval, 26. mail. 
Tähistamiseüritusele oli regist- 
reerunuid üle 90 ja koos kohalikega 


kujundatud lillepeenar, kohvikulauale olid asetatud 
salvrätid trikoloorina, pakuti musta leedri mahla, mis 
maitses oivaliselt ja on tervislik. 

Kohviku seina kaunistab meeleolukas maal, mis 
kujutab äratuskoosolekut umbes sada aastat tagasi: 
otse järve kaldal jutlustab evangelist improviseeritud 
kantslist. Suvisel pildil on pühapäevarõivais rahvas 
kuulamas, lapsed aga paljajalu. 

Pastor Ele tutvustas slaidiprogrammiga meie kogu- 
duse tegemisi. Andsime igaüks oma lühikese tunnis- 
tuse. Rõõmustav oli tutvuda eesti-rootsi abielupaariga, 
kus rootsi mees on suurepäraselt omandanud eesti kee- 
le. Nemad said õnnistuseks meie grupile pühapäevasel 
teenistusel tõlkimisega. 

Meie sõpruskogudus Grankulla (soome k Kauniai- 
nen) Betlehemskyrkan on rootsikeelne, 100 aastat vana 
ja sai alguse lastekodust. Altarimaal kujutabki Jeesust, 
riietatuna sinivalgesse, seismas külateel põhjamaa põl- 
dude taustal koos vaeslapsega. 

Pühapäevane jumalateenistus oli lihtne: ilma litur- 
giata, talaarita, lektsioone ei loetud. Lapsed saadeti 
pühapäevakooli. Kohalikud muusikud laulsid tuttavaid 
soome heliloojate teoseid nagu näiteks Sibeliuse ,,Su 
kiituseks, mu Looja“. Pastor jutlustas osaduse teemal 
inglise keeles ja pastor Mayvor tõlkis rootsi keelde. 

Kokkuvõtteks: see reis lähendas meid soome usu- 
kaaslastega ja ka omavahel. Ja vahva avastus — võru 
keel sarnaneb (nt vokaalharmoonia poolest) rohkem 
soome keele kui eesti kirjakeelega. 


VAIKE KASEKAMP 
Räpina kogudus 


Foto: Andres Kapp 

oli meid ühtekokku üle 100 inimese 
Eestimaa eri paigust. 


Ajaloolise ettekande pidas pastor 
Priit Tamm. Lõunasöögikstuli jalutada 
Liisu söögituppa mitte 
kaugel kirikust. Peale 
lõunat jätkus üritus 
paneeldiskussiooniga, 
mida juhatas pastor 
Robert Tšerenkov. 
Seejärel esitleti John 
Wesley 52 jutluse värsket 
kogumikku, mis äsja 
trükikojast saabunud oli. 
Olav Pärnametsa poolt 
peetud õnnistuspalvega 


ulatati raamat lugejate kätte. Päev 
lõppes ülistus- ja palveteenistusega, 
kus muusikaga teenis EMK Kures- 
saare koguduse ülistusgrupp ja 
Aldersgate Eesti palvemeeskonnad 
palvetasid isiklikult inimeste vaja- 
duste eest! Tänu Jumalale selle 
südantsoojendava ürituse eest Eesti- 
maa südames. Kasutagu Jumal Eesti 
metodiste, et veel paljude inimeste 
süda ja elu võiks saada muudetud! 


TAAVI HOLLMAN, 
EMK superintendent 

Päästetud pühadus 


ikkeli muuseumis, Kadriorus on meeldiv võima- 

lus külastada näitust ,,Päästetud pühadus. Ikoonid 
Nikolai Kormašovi kogust”. Külastasin seda huvitavat 
ja sügavalt vaimset väljapanekut, kus sain kuulata ka 
Nikolai poja Orest Kormašovi (näituse kuraatori) huvi- 
tavaid selgitusi ikoonide leidmise ja sümboolika kohta. 
Oresti kuulates meenus mulle tahtmatult varalahkunud 
kunstiajaloolane Pille Valk, kes luges omal ajal süga- 
va erudeeritusega EMK Teoloogilises Seminaris kiriku 
kunstiajaloo kursust. 

Paljud meist on kahtlemata näinud vanades, ajaloolis- 
tes kirikuhoonetes või hoopis õigeusklike ja katoliiklaste 
kodudes ikoone ning pühapilte. Vahest te olete vaadelnud 
isegi tõeliselt vanu ikoone? Need ei meenuta kuigi palju 
tuttavaid kullasäralisi barokseid pühapilte, või Ameerika 
Ühendriikides massitiraažides trükitavaid võitluslikke- 
maskuliinseid pilte Jeesusest. Tõenäoliselt nii mitmelegi 
meenub selle juures Vana Testamendi käsk 2. Moosese 
raamatust, et inimene ei tohi enesele teha kuju ega mingi- 
sugust pilti sellest, mis on ülal taevas, ega sellest, mis on 
all maa peal, ega sellest, mis on maa all vees! Me ei tohi 
neid kummardada ega teenida. Me ei tohi enesele teha 
valatud jumalaid! Samuti on meile teada, et inimene ei või 
Jumalat palgest palgesse näha ja jääda elama. 

Meil kui protestantidel võib tekkida siinjuures küsimus, 
et kuidas siis tohib kujutada Jeesust, kes on ju tõeline 
Jumal ja samas ka tõeline inimene? Samuti on meie kiriku 
poolt väljaantava ajakirja ,Päevasõna” avalehel tihtilugu 
koopiaid ikoonidest. Vahest annab meile sõnapaar ,,tõeli- 
ne inimene” ka ammendavat selgitust, miks võib kujutada 
Jeesust. Kirjas filiplastele on meil lisaks abistav tekst, 
saamaks vastust sellele küsimusele: Mõtelge iseenestes 
sedasama, mida Kristuses Jeesuses: kes, olles Jumala 
kuju, ei arvanud osaks olla Jumalaga võrdne, vaid loobus 
iseenese olust, võttes orja kuju, saades inimese sarnaseks; 
ja ta leiti välimuselt inimesena. Ta alandas iseennast, saa- 
des kuulekaks surmani, pealegi ristisurmani (Fl 2:5...) Siia 


f 


a 

juurde võiks vaid veel lisada, et lõpuks on Jumala ikoon ju 
ka inimene, Jumala näo järgi loodu. Sellega seoses võime 
ka inimest, täpsemalt inimese poega Jeesust kujutada ja 
võiksime koos vanade kirikute liikmetega tõdeda, et ikoon 
on otsekui aken igavikku. 

Kunstnik Nikolai Kormašovi (1929-2012) ikoonide 
kogu on mitmes mõttes erandlik. ,Päästetud pühadus“ 
pole pelgalt näituse pealkiri — selle kogu kujunemise taga 
seisab pikaajaline ennastsalgav tegevus ja elufilosoofia. 
See haruldasi ikoone sisaldav kogu kujunes rännakutel 
Põhja-Venemaale, kunstniku sünnikodusse Muromisse 
ning ligipääsmatuisse soome-ugrilaste paikadesse rajatud 
vanausuliste küladesse. Koos pühapiltide leidmise lugu- 
dega räägib näitus ikoonide keerulisest saatusest, nende 
hävingust, päästmisest ning rollist. Näitusel on väljas üle 
150 ikooni alates 15. sajandist kuni 20. sajandini. 

Soovitan kõikidele minna kaema seda huvitavat ekspo- 
sitsiooni, mis on vaatajatele avatud kuni 11. novembrini 
2018. Mikkeli muuseum on aga avatud kella 10.00—18.00. 
Kohtasin näitusel paljude külastajate hulgas ka meie 


koguduse venda ja mitmeid tuttavaid luterlasi. 
ANDRES KAPP 
Tallinna kogudus 


Varajane kristlus antiigi kontekstis 


I 2 aprillil toimus EELK Usuteaduse Instituudis 

e konverents ,Varajane kristlus antiigi konteks- 
tis”. Osavõtjaid oli kogunenud peamiselt luterlikust 
kirikust, aga ka meie kirikust oli kohale saabunud 
kolm inimest — lisaks allakirjutanule veel ajakirja 
Päevasõna toimetaja Tarmo Lilleoja ja EMK Teoloogi- 
lise Seminari õppejõud Anne Saluraid. 

Esimese loenguga astus kõnepulti teoloog ja reli- 
giooniloolane Jaan Lahe, kes lahkas teemat , Augustuse 
ajastu ideoloogia ja keisrikultus I sajandil”, kus arutles 
erinevate vaimuvoolude üle, mis katsid Rooma keisririi- 
gi avaraid alasid ja mis paratamatult mõjutasid ka uut 
algkristlikku uskumisviisi. 

Vaimulik ja teoloog Vallo Ehasalu lahkas künismi ja 
stoa mõtteviisi algkristluses ja tõi välja mitmeid kattu- 
misi just küünikute ja apostel Pauluse õpetuses ning 
peamiselt selles, kuidas veenis Paulus oma kuulajaid ja 
kirjade lugejaid. 

Randar Tasmuth pidas ettekande teemal , Mäletatud 
Jeesus ja austatud Jeesus”, kus ta puudutas seda, miks 
mäletati ja kuidas kanti südames Naatsaretlast, keda 
enamik tolleks ajaks enam oma ihusilmaga näinud ei 
olnud? 

Viimase loengu pidas värske teoloogiadoktor Ergo 
Naab, kes peatus apostel Pauluse apokalüptilisel loo- 
gikal. Peale kohvipausi toimus aga paneeldiskussioon 
doktorant Liina Kilemiti juhtimisel, kus teiste hulgas 


PAE A j | 

Konverentsi avas EELK UI Uue Testamendi ja kree- 
ka keele dotsent Randar Tasmuth (fotol). 


astus mitmete kriitiliste märkustega üles Ateena üli- 
kooli kreeka filosoofia professor Mart Raukas. 


Oli igati hariv konverents. 
Teoloogiahuviline ANDRES KAPP 
Tallinna kogudusest. 


Kirikuvalitsus õnnitleb! 


7. jüuni Andres Kapp 60 
uuli Eddie Fox 80 
must Veronika Fjodorova 45 


Õnnitleme Koduteele toimetajat! 
äimi Pärna 20. juuni 


ari 

Konverents tõ1 kokku 
meremisjonärid 


KARIN KLAUS 


Aprilli alguses said Pär- 
nus KingsFleet'i konve- 
rentsil kokku kristlased, 
keda ühendab armastus 
Jumala ja kirg laevade 
vastu. 


Nimelt kuuluvad KingsFleet rahvus- 
vahelisse misjonilaevade võrgustik- 
ku purjekad, paadid ja laevad, kelle 
meeskondade sihiks on misjoni- 
töö. Kingsfleet'i süda asub Rootsis 
Oskarshamnis. 

Laevaperekonnad saavad iga- 
aastasel konverentsil kokku, et 
kogemusi jagada ja üksteist inspi- 
reerida. 

Selle aasta Kingsfleet'i konve- 
rentsi teemaks oli , Usalda Issan- 
dat”, sest just usaldust Looja vas- 
tu läheb tarvis nii mässaval merel 
seilates, inimestele evangeeliumi 
kuulutades kui iseenese sisemiste 
tormide vaigistamiseks. 

Eesti oli konverentsipaigaks teist 
korda. Külalisi võõrustas Eesti ain- 
sa misjonilaeva Jenny Kruse mees- 
kond ning Saksamaalt, Rootsist, 
Kreekast, Suurbritanniast, Hollan- 
dist, USA-st ja Norrast jõudis Pär- 

nusse umbes 40 meremeest-naist. 

»Huvitav oli kuulda, kuidas kasu- 
tatakse misjonilaevu mujal,” jagas 
muljeid Jenny Kruse MTÜ juhata- 
ja Risto Tamm. ,, Suurem osa neist 
meeskondadest on alustanud üsna 
vähesest: kohe ei pea olema kõvas- 
ti ressursse ja inimesi, sest tegu on 
astmelise protsessiga. See teadmine 
liitis ka meie Jenny Kruse tiimi.” 

Konverentsil kohtusid nii väikes- 
te paatide juhid kui suurte pur- 
jelaevade meeskonnad, kes seila- 
vad Läänemerel ja Vahemerel või 
kuulutavad evangeeliumi turistidele 
Tenerifel. Üks huvitavamaid ette- 
kandeid pärines Seamen's Ckris- 
tian Friend Society meeskonnalt, 
kel laeva polegi: nemad teevad mis- 
jonitööd hiiglaslikus Rotterdami 
sadamas peatuvate kaubalaevade 
meremeeste seas. 

Risto arvates on selliste koh- 
tumiste parimaks osaks inimeste 
vahel tekkivad soojad suhted ning 
lisaks vaimulik väärtus: kokkutul- 
nud inimesed näevad ja õnnistavad 
Eestit, palvetavad Eesti ja seekord 
ka Pärnu eest. 


Diisli ja palvega merel 
Shalomi laeva kapten Birger Bor- 


gemo rääkis, et Rootsis on Shalo- 
mi meeskond Läänemerd kündnud 


juba 30 aastat ning neid teatakse 
igas Rootsi sadamas. 

»Olen mees, kes armastab purje- 
tada ja Jumalast rääkida ning hea 
on seda teha kirikust väljaspool,” 
tunnistas ta. ,Inimesed juba oota- 
vad meid ja tulevad hea meelega 
pardale, räägivad oma elust — see 
on kõige toredam asi selle töö juu- 
res. Muidugi, vahel on merel raske, 
aga me purjetame lisaks diislile ka 
palve jõul.” 

Shalomi piiblikooli õpetaja ja 
pastor Jan Wahlström teab oma 
kogemusest, et sageli on inimes- 
tel hirmud ja eelarvamused kiriku- 
te suhtes. Laevad aga meeldivad 
tavaliselt kõigile ning sadamates 
tuleb purjekat uudistama alati pal- 
ju rahvast, kes palvekoosolekutel 
ka muusikat ja tunnistusi kuula- 
vad. , Ainult kirikus tegutsedes me 
nii paljude inimesteni kindlasti ei 
jõuaks,” tõdes Jan. 

Reinhild ja Martin Saal purjeta- 
vad Saksamaal laevaga Elida ning 
külastavad mitmeid sadamafestiva- 
le, kus toimuvad suured peod ja õlu 
voolab ojadena. 

»Kohtame seal paljusid kurbi ini- 
mesi, kuulame nende muresid ning 
küsime, kas nad tahaksid oma elu 
Jumalale usaldada,” seletas Rein- 
hild ja lisas, et nende laev ei esin- 


da mingit kindlat konfessiooni — meeskonda 
kuuluvad kaheksa erineva kiriku liikmed. 


Meri kasvatab iseloomu 
Lõuna-Aafrikast pärit ajakirjanik David Ball 
töötab laevadel 2010. aastast. Praegu elab 
ta Kreekas ning töötab purjelaeval Morning 
Star. Misjonilaev on kasutusel aastaringselt: 
suvehooajal tehakse mitmenädalaseid mere- 
sõite, talvel tegutsevad seal noorte- ja kogu- 
dustegrupid erinevate ürituste, koosolekute 
ja piiblitundidega. 

»Laevaelu on hea vahend meeskonnaside- 
mete tugevdamiseks,” rääkis David. , Oleme 
üksteisele väga lähedal, saame üksteisega 
rääkida, inimesed avavad oma tegeliku ole- 
muse. Loomulikult ühendab meid armastus 
laevade ja purjetamise vastu, aga Jumala 
kutse on suurem.” 

Laevad pakuvad fantastilisi võimalusi 
inimestega kohtumiseks, sest ilus purjekas 
sadamas tekitab positiivset uudishimu. Lae- 
vameeskond suhtleb sageli ka moslemimaail- 
mast pärit inimestega, kes läbi Kreeka Euroo- 
passe on jõudnud. 

Shotlane Derek Finlayson ja tema abikaa- 
sa Paula on vabatahtlikena seilanud erine- 
vate misjonilaevade meeskondades. Dereki 
arvates aitab laevasõit iseloomu kasvatada ja 
paneb mõistma koostöö tähtsust: merel võib 
väga äkki tuul pöörduda ja olukord muutuda. 

»Oled väikesel pinnal ega saa oma problee- 
mide eest põgeneda — sa pead nendega tege- 
lema, inimestega suhtlema, lisaks kaptenile 
kuuletuma. Mõni inimene ei kannata seda 
välja ja läheb laevalt ära, aga mõni avastab, 
et suudab rohkem kui arvata oskas. Laev 
nihutab sinu piire.” 


Misjonilaev igasse sadamasse 


Eestis nimetatakse misjonilaevaks vaid Jenny 
Kruset, mille kodusadamaks on Pärnu. 

»Eestis on küll kristlasi, kel väikelaevaju- 
hi paberid olemas, aga nad ei määratle oma 
tegevust misjonina,” seletas Risto Tamm. 
»Väljakutse on need inimesed üles leida ja 
Eestiski sellist võrgustikku ehitama hakata.” 

Nii sattus konverentsile purjetajate perest 
pärit Tarmo Usta, kes on ise aastaid profi- 
tasemel purjetanud ja võistelnud. ,,Kohtusin 
mõned aastad tagasi tööasjus ühe norra- 
lasest Rristlasega ja ta rääkis mulle Rootsi 
võistluspurjetajatest, kes sõidavad laevaga 
»Jesus for Life””, meenutas Tarmo. ,,Eelmi- 
sel aastal jõudsin esimest korda KingsFleet*i 
konverentsile ja sain aru, et see on perekond, 
kuhu tahan kuuluda. Tahaksin purjetada 
Eesti ,Jesus for Life” laevaga ja teha seda 
Jumala auks.” 

Tarmo arvates võiks igas sadamas olla 
oma misjonilaev, sest Jeesus läkitas oma saa- 
dikud kõikjale maailma - miks mitte ka sada- 
mate, meresõitjate ja purjetajate maailma. 1 


Tunnistus 
imelisest 


pääsemisest 


Aastal 1945, kui II Maailmasõda oli lõpukorral, elasime oma pere- 
ga — ema ja viis last — Saadjärve koolimajas. Sakslastel oli kooli- 
maja õuele toodud tohutu hulk sõjaväe laskemoona: sajad kastid 
täis miine, granaate, ,tankirusikaid”, padrunilinte ja veel palju 
muud varustust, mida ei oska nimetadagi. Sakslased olid põgene- 
mas, sest vene väed olid lähenemas Tartu poolt. Saksa väeülemus 
andis käsu kõik see kupatus ,,õhku lasta”. Emale öeldi ainult, et 
teie minge lastega majast välja. Aga kuhu? Oma kodust? 

Oli täiesti lootusetu olukord. Koolimaja õunaaeda olid saksla- 
sed ehitanud punkri. Õhkijateks jäeti kolm meest, kes koolimaja 
pööningult jälgisid maanteed, kust oli oodata venelasi. Sealt nägi 
kilomeetri kaugusele. Sakslased olid saatnud oma piiluri moo- 
torrattal uurima, kui kaugel vaenlane on, et siis viimasel hetkel 
ladu õhkida. 

Olime kogu perega õues, hirmunult oodates, mis saab. 

Järsku jooksid majast välja kolm mustades keepides meest ja 
kihutasid võsa poole. Meile ei öelnud nad midagi. Läksime igaks 
juhuks punkrisse. Ärevus oli kohutav. Veidi aja pärast kuulsime 
raskete sammude lähenemist, ilmus nähtavale ka püssitoru ja 
kamandati: ,Käed üles” (muidugi vene keeles). Mees oli väga 
vihane ja küsis, kes meist laskis neid pööningu aknast? Ema õn- 
neks oskas rääkida vene keelt, ta õppis ju tsaariajal. Meid kästi 
püssimehe ees astuma hakata venelaste staapi, kaks kilomeetrit 
Tartu suunas. Ema taheti seal kohe maha lasta. Aeg oli karm, 
kellelegi armu ei antud. Meie, kaks väiksemat last, hakkasime 
nutma. Ülekuulaja pisut ,pehmenes”. Meid, hirmunud lapsi, saa- 
deti lähimasse tallu, teadmata, kas oma ema veel näeme. Tema 
jäeti staapi kinni. Lõpuks õnnestus tal vabaneda ja me võisime 
kõndida kodu poole tagasi, kusjuures mürsud lendasid pidevalt 
üle meie peade, olime kahe vastastikku sõdiva leeri vahel. See oli 
õudne teekond, aga Taevaisa käsi oli varjuks meie üle. 

Koolimaja oli alles, maja terve, kuid meie kodu oli ära võetud, 
ka kõik meie asjad. Meie korterisse oli asutatud laatsaret, kuhu 
toodi haavatuid. Naabermaja peremees võttis meid oma ulualla, 
selleks ööks ja edaspidigi. Tänu talle! 

Varsti selgus ka tõsiasi, kuidas koolimaja püsti jäi. Vene väed 
olid juba lähedal, nad lasksid maha piiluri, kes pidi sõna tooma. 
Need kolm musta meest nägid ise pööninguaknast vastaste lähe- 
nemist, neil polnud enam aega käsu täitmiseks, vaid püüdsid oma 
elud päästa. 

Selline imeline lahendus tuli kõigeväelise Jumala poolt meie 
pere pääsemiseks. Ta on nii imeline ja hea, ega jäta oma lapsi 
hädas aitamata. Kiitus ja tänu Jumalale! 


EDA KÕRGEMÄGI, vahendanud AINO HENNO 
(Tallinna kogudus) 

Igaucu joastik Argetnina, Brasiilia ja Paraguai piiril. 


kk 


Ka 


Misjon Brasulias 


Umbes kaks ja pool kuud 
kestis minu misjon see- 
kord Brasiilias. Selle aja 
jooksul sai kogetud palju 
Jumala armu seda peami- 
selt läbi sooja armastuse, 
mida kohalikud mulle osu- 
tasid. 


A NESS 
Taavet Taimla oma kihlatu Veronikaga. 

elles väikelinnas San- 

to Antonio da Plationa 

parana osariigis, oli hul- 

galiselt inimesi, kes mis- 

jonäri ametit respektee- 
risid ja tihti avasid oma kodu, et ma 
saaks tulla ja nendega aega veeta, 
vahest palvetada, mängida viiulil 
mõni lugu, või siis lihtsalt koos liha 
grillida (mis on Brasiilias ääretult 
püha tegevus — natuke nagu saunas 
käik Eestis). 

Mõned nädalad linnas olles imes- 
tasin Jumala armu, mis mind varus- 
tas — reisi viimasel 3. nädalal ei 
suutnud endale ühtegi einet soeta- 
da, sest niivõrd palju inimesi kutsus 
mind enda koju ning pakkus head ja 
paremat. Olid mõned nädalal maa- 
kohas, kus püüdsime uusi usuko- 
gukondi luua. Seal oli keelepruuk 
raskemini mõistetatav ning kogesin 
Jumala armu hoopis rohkem läbi 
sõnatu (kuid mitte palvetu) kohal- 
viibimise. 

Reisi esimeses pooles kohtusin 
kahe osariigi metodisti pastoritega 
(ca 200). Seal tekkis palju kontak- 
te ning mõnigi pastor kutsus mind 
hiljem (siis kui mu portugali keel oli 
natuke voolavam) tunnistust andma 
nende koguduses. 

Arvan, et selle mõne kuuga sain 


jagada Eestist, kirikust nõukogude 
ajal ja enda isikliku lugu rohkem 
kui 5000 inimesele. Kui jagasin 
tunnnistust, siis ühtlasi kutsusin 
ka kohalikke olema misjonärideks 
nii Jeruusalemmas, Samaariamaal, 
Juudas kui ka tulema maailma otsa 
(näiteks Eestisse). Mitmed kuulsad 
kirstlikud kõnelejad väidavad, et 
lõpuaja ärkamisel saab just Bra- 
siiliast juhtiv riik. Hetkel saadab 
USA välja kõige rohkem misjonäre. 
Aga Brasiilia on juba teisel kohal! 
Kui aga mõelda maailmas kõige 
vähemkristianiseeritud aladele, 
mida kutsutakse 10/40 aknaks (Põh- 
ja-Aafrika, Lähis-Ida, India, Hiina 
jm), siis sinna on valgel inimesele 
palju raskem minna kui näiteks bra- 
siillasel. Kui neis väidetes on tõtt, 
siis oleks ka euroopa kirikul ülik- 
asulik luua suhteid just selle maa 
ja rahvaga, ning kindlasti ka nende 
keelt õppida! 


Võõrad mulle, kui mitte Jumalale: 
Bussiresisid Brasiilias on pikkade 
vahemaade tõttu öösiti. Kord olin 
sõitmas Sao Paolo linnast tagasi 
Santo Antoniosse ja tundsin, et enne 
kui kõik magama jäävad, pean ühe 
julgustava vestluse enda ümber ole- 
vate inimestega. 


Fotod: Taavet-Hindrek Taimla kogust 


Märkasin, et naine, kes mu taha istus, ohkas päris 
raskelt, peaaegu depressiivselt. Tõin talle pudeli vett ja 
hakkasin rääkima. Minu silmavärv ja aksent tõstatas 
kohe küsimusi minu sealoleku kohta. Andsin teada, 
et olen metodisti kiriku misjonär ja tulin sinna, sest 
armastan nende inimesi. Naine jagas mulle seevastu 
oma rasket elu, mis oli täis palju haigetsaamist, reet- 
mist ja pettumusi. Mina samal ajal palusin, et Püha 
Vaim mu meeli teravdaks ja ma unise peaga keelt mõis- 
taks. 

Kui naine pausiks tualetti läks, alustasin juttu minu 
ees istuva poisiga. Ta küsis ka kohe minu misjonä- 
ristaatuse kohta ja mainis kärmelt, et on ise samuti 
misjonäri kutsumisega. Mida rohkem Joonatan jagas 
oma lugu minuga, seda rohkem lahkus uni, sest tema 
tunnistus on erakordne. 

Alates 2. eluaastast oli Joonatan vähihaige. 18ks elu- 
aastaks oli kokku 7 kaugelearenenud vähki ja keemia- 
ravi oli kehale niivõrd koormav, et ta langes koomasse. 
7 kuud sai täis koomas olemisest ja pere otsustas, et 
masin, mis teda veel ainsana elus hoiab, tuleb lihtsalt 
seinast välja tõmmata. 

Joonatani ema oli saanud aga selle aja jooksul krist- 
laseks ning palvetas kuni viimaste minutiteni haigla 
kabelis. Korraga tuli kabelisse ka medõde, küsides 
emalt: , Millise Jumala või pühaku poole te palvetate?“ 
Ema vastas, et Jeesuse poole. Õde laususe seepeale: 
»leie palveid on igal juhul kuulda võetud. Minutil, mil 
läksin masinad välja lülitama, ärkas teie poeg üles!“ 

Joonatan on nüüd 23aastane misjonär, kes on olnud 
7 kuud koomas ja tervenenud 7 vähist. Ta kuulutab 
Jeesuse nime Santo Antonio linnas ja kui Jumal lubab, 
ilmamaa äärteni. 

Te saate väe Pühalt Vaimult, kes tuleb teie üle, ja te 
peate olema minu tunnistajad Jeruusalemmas ja kogu 
Juuda- ja Samaariamaal ning ilmamaa äärteni. Ap 1:8 


TAAVET-HINDREK TAIMLA 
Võru kogudus, Misjonär Brasiilias 


e1O9/5, 
Jätkub Eesti Metodisti t) A 
Kiriku ajalugu. Sündmused e 3 
aastatel 1994-2003. t 

G- etse” 


Vaata lähemalt www.emk.voog.com 


Õnnistatakse Tallinna uue metodisti kiriku 
krunt aadressil Narva mnt 51. 


1994 28. mai 


1994 1. oktoober = Asetatakse nurgakivi Tallinna uuele 
metodisti kirikule. 

1994 august Eesti Metodisti Kiriku Teoloogiline Seminar 

alustab tööd Tallinnas, Apteegi tn 3 hoones. 


1994 2. oktoober - Pühitsetakse Võru metodisti kiriku hoone. 


1994 23. oktoober Asutatakse Kohtla-Järve metodisti kogudus. 


1995 15. märts Ostetakse laagrikompleks Aa rannas 
(Ida-Virumaal), mis saab hiljem nimeks 
Laager Giideon. 


1995 12. juuli Asutatakse Aseri metodisti kogudus. 


1995 17. dets Pühitsetakse Pärnu Agape metodisti 
kirik — esimene metodisti kirik kogu 
endise Nõukogude Liidu territooriumil, 
mis ehitatud pärast II Maailmasõda. 
1996 11. nov Asutatakse Tallinna Koidu metodisti 
kogudus. 2006. aastal muudetakse 
Tallinna koguduse tööpunktiks. 


1996 12. dets Asutatakse Võru metodisti kogudus. 


1997 20. veebr Asutatakse Kohila metodisti kogudus. 
2006. aastal muudetakse see Paldiski 


koguduse tööpunktiks. 


2000 10. jaanuar Asutatakse Jõhvi Petlemma 
metodisti kogudus. 


2000 19. august = Asutatakse Viitka metodisti kogudus. 


2000 10. september Pühitsetakse Tallinna uus metodisti kirik. 


2001 17. jaanuar Asutatakse Lastekeskus Tähetorn 
(esimesed ruumid on Apteegi tn 3 hoones). 


Asutatakse Sillamäe metodisti 
kogudus. 


2001 2. juuli 
2001 26. oktoober Asutatakse Sakussaare metodisti kogudus. 
2002 6. juuni Asetatakse nurgakivi 


Tartu Püha Luuka metodisti kirikule. 


2002 17. nov Tartu Püha Luuka kiriku pühitsemine. 


2003 Havre de Grace'i sõpruskoguduse abiga 
ostetakse Sillamäe kogudusele endine 
Maapanga hoone. 


KODUTEEL 2/2018 17 


KIRIKUPÜHADE 
KALENDER 


1. aprill - Rristuse Ülestõusmispüha 


Pühapäeva koidikul tõttasid naised Jeesuse hauakambri 
juurde. Issanda ingel oli nende muret ennetanud ja raske 
kivi ukse eest ära veeretanud. Ta ütles neile: , Ma tean, et 
te otsite ristilöödud Jeesust. 

Teda ei ole siin, ta on üles äratatud, nõnda nagu ta 
ütles. Tulge, vaadake paika, kus ta magas! Ja minge kiires- 
ti, öelge tema jüngritele, et ta on üles äratatud surnuist!” 

Tühi haud tunnistab, et Jeesus on võitnud surma ja 
rajanud tee igavesse ellu. Meiegi saame sellest osa, kui 
kuuleme tema kutset ja asume teda järgima. 


10. mai - Taevaminemispüha 


Taevaminemispüha kuulub suurimate pühade hulka kiri- 
kuaastas. See on osa kogu Kristuse kannatamise, surma 
ja ülestõusmise müsteeriumist, mis kulmineerub Püha 
Vaimu läkitamisega nelipühal. 

Taevaminemispüha tähistatakse ülestõusmisaja 6. 
nädala neljapäeval — 40 päeva pärast Kristuse surnuist 
ülestõusmist ja 10 päeva enne nelipüha. 

40 päeva vältel ilmus Jeesus oma õpilastele ja siis võeti 
ta nende nähes üles taevasse. Just oma taevaminemises - 
astumises jumalikku kirkusesse - viis Kristus lõpule meie 
lunastamise patust ja surmast. Ta pöördus tagasi oma 
taevase Isa juurde kuninglikku ausse, rajades nõnda pää- 
setee igavikku kõigile oma järgijaile. 

Jeesus Kristus tõotas: , Kui mind maa pealt ülendatak- 
se, siis ma tõmban kõik ene- 
se juurde!” (Jh 12:32) 


20. mai - Nelipüha 


Nelipüha on Kristuse Kiriku 
sünnipäev, mil Jumal kinkis 
paljudele korraga Püha Vai- | 
mu anni. 

Apostel Peetruse jutlus 
Vaimu väes lõikas kuulajaile 


18 KODUTEEL 2/2018 


südamesse, pannes neid küsima: ,mida me peame tege- 
ma?” Peetruse üleskutsele meelt parandada vastas sel päe- 
val umbes kolm tuhat inimest, kes lasid endid ka ristida. 
Nii sündis algristikogudus. Piiblist saame sellest lugeda 
Apostlite tegude raamatu 2. peatükist. 


2(. mai - Kolmainupüha 


»Püha, püha, püha on Issand Jumal, Kõigeväeline, kes oli 
ja kes on ja kes tuleb!” 
(Ilm 4:8) 

Kolmainupüha peetakse 1. pühapäeval pärast Nelipüha. 

See päev on eriliselt pühendatud pühale Kolmainsusele 
(ladina keeles Trinitatis), aastal 1334 kinnitati see kiriku- 
pühana. 

Athanasiose usutunnistuses öeldakse: , Me austame üht 
ainsat Jumalat kolmainsuses ja kolmainsust ühtsuses, 
ning ei muuda ähmaseks nende isikuid ega lahuta nende 
ühtset olemust”. 

Iirimaa misjonär püha 
Patrick seletas -keltide- 
le kolmainsust ristikheina 
lehe abil, kus on kolm eri- 
nevat leheharu, kuid samas 
on üks terviklik leht. Veel 
on seletuseks võetud vesi, 
mille valem on H20, kuid 


mis võib olla nii tahke, vedel, kui aur. 

Kolmainsuse isikuid on eristatud ka nende tegude abil: 
Isa — Looja, Poeg — Lunastaja, Püha Vaim — Pühitseja. 
Seejuures aga rõhutatakse siiski, et kõik isikud toimivad 
koos. 

Kolmainu Jumal tähendab üht Jumalat, kes on samaaeg- 
selt kolm erinevat isikut. 


24. juuni - Jaanipäev 
Ristija Johannese sünnipü- ŠE 
ha. ES 

Ristija Johannese sünd | 
(nagu ka ta sugulasel Jee- 
susel) oli ette kuulutatud 
peaingel Gabrieli poolt. Ta ° 
sündis preester Sakariase ja | 
tema naise Eliisabeti poja- $ 
na, kuus kuud enne Jeesuse | t 
Kristuse sündi. S 
Prohvet Malaki ettekuulu- 
tuse kohaselt oli Johannese 
elutööks teenida prohvetina. 
Selle nimel elas ta pikki aas- 
taid erakuna kõrbes, kandes 
kaamelivillast rüüd, süües metsmett ja rohutirtse, pruuki- 
mata veini ega muid vägijooke. 

Johannes kuulutas rahvale meeleparanduse vajadust 
ning ristis neid, kes ta sõnu tõsiselt võtsid ja igatsesid 
elada uut elu. Ta ristis Jordani jões ka Jeesuse, ehkki too 
isiklikult pattude andestust ei vajanud. 

Ristija Johannes ei peljanud kritiseerida koguni kunin- 
gas Heroodes Antipast. Julge tõekuulutus läks talle maks- 


ma vabaduse ja andis lõpuks märtrikrooni. 

Vana Testamendi ajastu viimase ja Uue Testamendi 
ajastu esimese prohvetina oli tema rolliks valmistada teed 
Lunastaja tulekuks. 

Otsekui teeviit seisis ta kahe ajastu piiril, osutades Jee- 
susele — ,Vaata, see on Jumala Tall, kes kannab ära maa- 
ilma patu!” 

Ristija Johannese üleskutse meeleparanduseks on jät- 
kuvalt aktuaalne — ka meie põlvkonnale. 

Praegu on päevad kõige pikemad ja ööd kõige lühe- 
mad. Silmaga nähtav valgus võidutseb pimeduse üle. 
Laskem ka igavikuvalgusel juhtida meie meeli, mõtteid ja 
tahet — "Teie kõik olete ju valguse lapsed ja päeva lapsed," 
kirjutab Paulus. 

TÕNU KUUSEMAA/INNA VÄLJA 

NOORTEKAS 


20.-23. aprillil toimus meto- 
noorte kevadlaager, mis see- 
kord kandis pealkirja ,,Süü- 
datud süda“. Laagri inspi- 
ratsiooniks oli John Wesley, 
kelle Aldersgate'i kogemu- 
sest möödus selle aasta 24. 
mail 280 aastat. 


Seetõttu leidsime noortetoimkonnas, 
et see on ideaalne aeg rääkida noor- 
tele natuke rohkem sellest, kust meie 
metodisti kirik alguse on saanud ning 
mis olid Wesley põhimõtted, millele 
me kirikuna seniajani tugineme. Me 
saime õpetust selle kohta, kes John 
Wesley oli, milline oli tema elu, kui- 
das Jumala Vaimu puudutus muutis 
teda ning kuidas ta väsimatult seda 
rõõmusõnumit edasi jagas. Seda kõi- 
ke saime teada erinevate jutluste, 
piiblitundide ja seminaride kaudu. 
Lisaks jagus meil aega, et veeta õues 
aega maastikumängul osaledes ning 
inim-lauajalgpalli mängides, millest 
saadud Sinikad meenutasid mulle 
seda laagrit veel nädalaid. Imeline oli 

ka lugeda noorte tagasisidet, kus nad 
kirjutasid, et nautisid laagrit ning mit- 
te ainult kõige ,fun-i“ tõttu, vaid ka 
seetõttu, et neile meeldisid piiblitun- 
nid, jutlused, Jumalaga koosveedetud 
aeg ja ülistus. 

Tavaliselt keegi ei räägi ürituste 
»telgitagustest“, kuid seekord soovin 
jagada seda, kuidas Jumal seal tegut- 
ses. Olen noortetoimkonna töös osa- 
lenud aastaid, kuid mina sellist laagrit 


ei mäleta. Laager algas reede õhtul, 


kuid neljapäeva õhtul saime laupäe- 
vaõhtuselt jutlustajalt kirja, et ta on 
kõrges palavikus ning ei suuda püs- 
tigi olla. See tähendas meile seda, et 
pidime laskma Jumalal endid juhtida, 
kuidas seda muuta. Kui ma hakkasin 
reedel Võrust laagri poole sõitma, 
sain telefonikõne, et suure tõenäosu- 
sega ei saa meie laagrisse tulla inime- 
ne, kes pidi pühapäeva õhtul jutlusta- 
ma ning esmaspäevasel lõputeenistu- 
sel armulauda jagama. Sel hetkel oli 


Fotod: Metonoored 


NOORTEKAS 


minu esimene reaktsioon naer, sest see tundus 
täielik absurdsus. Sellises olukorras ei olnudki 
meil muud teha, kui paluda Jumala tegutsemist 
ning meile tarkust kuulda Tema häält ning seda 
järgida. Asjad lahenesid nii, et laupäevaõhtuse 
sisu eest hoolitses toimkond koos laagrilistega M 
ning pühapäeva õhtul oli kohal meil jutlustaja, F 
kes sai tänu armsate sõprade abile meile tulla 
jagama seda, mis Jumal tema südamesse oli 
pannud. Laagri lõputeenistuse armulaud sai 
lahendatud viisil, mida mina meie varasematest 
laagritest ei mäleta. Kuna Taavi Hollman ise 

käis meil laagris külas, õnnistas ta armulaua- f 
annid ära ning esmaspäevasel teenistusel saime 
toimkonnaga jagada armulauda meie armsate 
noortega, lastes neil see vastu võtta ning siis 
oma naabrile jagada. Minu jaoks oli see väga 
eriline hetk, mida sain nende noortega koos 
kogeda. See puudutas nii mind kui ka noori 
endid. See kõnetas mind, pannes mõtlema, kui- 
das me tihti muutume ka kirikus ,tarbijateks“, 
oodates, et pastor või keegi teine tuleb ja jagab 
meile, mida vaja. Jah, me peame saama teeni- 
tud, kuid me ei tohi unustada, et meie ülesanne 
on see hea, mida me saame, edasi jagada. Oli ju 
üks John Wesley põhimõtetestki ,jagada niipal- 
ju, kui saad“. 

Seda saame teha meie materiaalsete asja- 
dega, kuid kuipalju enam peaksime jagama 
Jumala imelist rõõmusõnumit inimestega meie 
ümber! 


Meto 
NOORED 


PIIBLILAAGER 


25.-29.07.2018 


GRETE LEPA, Võru kogudus 
Noored tutvusid Piibli ABCga 
2018. aasta talvel alustati Eesti 
Metodisti Kiriku Tallinna Kogudu- 
ses esmakordselt umbes kolm kuud 
kestva Noorte Alfa kursusega. Tege- 
mist on kristliku usu põhitõdesid tut- 
vustava Seminaride sarjaga, mis on 
mõeldud just teismelistele. Igal püha- 
päeval tuldi kokku, et veeta koos 
mõnusat aega ning õppida ja arutleda 
elu kõige olulisemate küsimuste üle. 
Huvitav on see, et alguses nägime 
tiimiga vaeva, et noori osalema kut- 
suda, kuid pärast esimesi kordi oli- 
me positiivselt üllatunud, kui noored 
ise oma sõpru ja Õdesid-vendi kaasa 
võtsid. 

Tagasi vaadates on tore mõel- 
da, et kogu ettevõtmine kõnetas nii 


Foto: Naatan Hollman 


Alfa lõpetamine. 


kristlasi kui ka noori, kel polnud 
varem kristlusega mingit kokkupuu- 
det olnud. Usumegi, et lõpuks sai 
igaüks sellest kogemusest enda jaoks 
midagi kaasa võtta — olgu see siis 


uued sõbrad, uus vaatenurk usule, 
kinnitus mingile argielus valitsevale 
kahtlusele või vastused painavatele 
küsimustele. Kokkuvõttes loodame 
kindlasti, et saame kursusega jätkata 


ka järgnevatel aastatel. Pilt on tehtud 
pärast Noorte Alfa viimast seminari, 
Kadrioru pargis. 


MARIA KRISTIINA VENTSEL, 
Tallinna kogudus 

NOORTEKAS 


Oled Sa kunagi mõelnud, 
et enam paremaks minna ei 
saa? Kaks aastat tagasi, osa- 
ledes noortejuhtide koolitu- 
sel History Makers just seda 
ma kogesin. Ma olen aastaid 
teinud noortetööd ja selle 
raames osalenud erinevatel 
noortejuhtide koolitustel. 


Jah, nad on kõik olnud head, ometi 
on History Makers midagi sügava- 
mat. Kui võtta History Makers noor- 
tejuhtide koolitus kokku ühte lauses- 
se, oleks see: ,Kuidas olla piibelik 
juht“. 

Sel aastal toimus rahvusvaheline 
History Makers noortejuhtide koolitu- 
se Euroopa kogunemine Hispaanias 
ja seal ma pidingi tõdema, et saab 
küll paremaks minna. Kui kaks aastat 
tagasi töötasime me läbi vundamen- 
di, kuidas olla piibellik juht, siis sel 
aastal ehitasime seinu. Iga kõneleja 
seisis ees, ühes käes Piibel ja teises 
»põletav“ teema Euroopast. Teemasid 
näitlikustasid lood eri maadest, kus 


pr EKSES 

Jumal on kasutanud History Makersi 
koolitust varustusena, et tuua nen- 
desse paikadesse Tema valgust. 
Eestist osalesime sellel üritusel 
kolmekesi — Grete Lepa, Johanna- 
Margret Ojaots ja mina, ning meil 
oli suur eesõigus kohtuda Wes ja Joy 
Griffiniga, kes võtsid teadlikult aega 
just meie, Eesti tiimi jaoks. Kuulsime 
lugusid EMK Teoloogilise Semina- 
ri alguspäevist, ajast, mil Griffinid 


AAA) 
H 
Jan 


teenisid Eestis, History Makersi sün- 
nist ja nende tänastest väljakutsetest 
Jumala riigi töös. Jagades rõõme ja 
raskusi teenimistöö teel, olid meil 
omaette ,,mini-loengud“ lõunalauas, 
mis minu arvates julgustavad meid ka 
veel aastate pärast. 


MARETA ELISABETH NÕMME, 
Pärnu kogudus 


Pühapäevakooli õppeaasta 


27 N 


NN 


lõpetamine Tallinna koguduses 


ahva kaks-ühes üritus toimus 

20. mail. Lapsi oli koos hulganis- 
ti — toimus pidulik õppeaasta lõpeta- 
mine ja uue lasteraamatu tutvustus. 
Nimelt on mitmeid asju, mis on koos 
head ja mugavad - näiteks pliiats 
koos kustutuskummiga, võtmehoidja 
koos taskulambiga või hoopis palve 
koos paastumisega. 

Toimunust järgemööda: lapsed 
said kiidukirjad tubli osavõtu eest pü- 
hapäevakooli tundidest, koos laulda, 
palvetada, maiustada ning kuulsid 
uuest seiklusrikkast lasteraamatust 
»Mann ja Roosa Rott“, mille auto- 
riks on Märt Saar. Raamatu esitlusel 
rääkis kirjanik kirjakunsti ajaloost, 


tutvustas oma kirjutatud raamatut, 
lugedes sealt ette põnevusttekitavaid 
katkendeid, vastas laste asjalikele 
küsimustele. Igal huvilisel oli või- 
malus see raamat ka endale soetada 
koos autogrammiga. 

Raamatu teemat puudutades: 
lapsed kuulsid veel kord enne suve- 
puhkust, et kõige tähtsam raamat, 
mida kutsutakse ka raamatute raa- 
matuks, on Piibel. Piibel on Jumala 
sõna. Mida rohkem ja põhjalikumalt 
tunneme Piiblit, seda paremini mõis- 
tame Jumalat ja elu. Piibel on Juma- 
la kingitus. Teame, et Piibel on väga 
mahukas raamat ja kogu Piibli läbi 
lugemine võib võtta aega mitu aas- 


Ja 


LASTEKIRIK 


tat, kuid Piiblit on arukas lugeda ka 
osade kaupa. Ja ka selline lugemi- 
ne, kui loeme päevas mõne salmi, 
aitab meil Jumalat tundma õppida, 
usuteed kindlamalt käia ja rõõmsalt 
elada. Kui loed Piiblit, leiad midagi, 
mis sind puudutab, rõõmustab, aitab. 
Avastad midagi uut, koged ahhaa- 
elamust! 

Nüüd rõõmsalt suvevaheajale ja 
leidke ka teie aega lugeda Piiblit; 
ning miks mitte ka sisukaid raama- 
tuid nagu , Mann ja Roosa Rott“. 


SIRJELI TOMBAK, 
Tallinna koguduse 
lastetöö koordinaator 


Pühapäevakooli laste ja perede matk 
tärkavas kevadises looduses 


0 ja vahvaks traditsioo- 
niks on kujunenud meie Tallin- 
na koguduse pühapäevakooli keva- 
dine väljasõit. Möödunud kevadel 
käisime seikluspargis. Aga seekord, 
pühapäeval, 6. mail asusime teele 
Harjumaale, loodusmatkale. 

Ilm oli imekaunis ja päike paistis 
kogu päeva tõeliselt soojalt. Kaasas 
toidumoon, reisiseltskonnaks bussi- 
täis armsaid pühapäevakooli kaas- 
lasi ja nende pereliikmeid. Lapsed 
olid loodusreisil eri vanuses, oli päris 


pisikesi ja hulganisti kooliealisi, kuid 
kõik pidasid pika päeva looduses 
vapralt vastu. 

Buss koos toreda matkajuhiga 
Martin Suurojaga viis meid tutvu- 
ma Tallinna lähiümbruse jugade ja 
joastikega, samuti käisime matka- 
mas mööda mereranda. Kevadine 
loodus pakkus palju vaatamis- ja 
imetlemisväärset. Külastasime Vää- 
na jõge, Vahiküla joastikku, Türisalu 
panka ja joastikku, Treppoja joastik- 
ku; Meremõisa rannaliival pidasime 


üheskoos piknikku. 

Looduses rännates nägime pal- 
ju põnevat — tärkavaid lilli, erilisi 
kive, nastikut, jõgesid, merd ja palju 
muud. 

Kogu reisiseltskond, keda oli kok- 
ku neljakümne ringis, koges rõõmu 
ja õnnistusi sel päeval looduses mat- 
kates ja loodust tundma õppides. 


SIRJELI TOMBAK, 


Tallinna koguduse 
lastetöö koordinaator 

«TE PEATE 
SÜNDIMA ÜLALT!» 


OT NIM SJ NERVA 

EMK LAAGRIS GIIDEON, AA RANNAS 


Sõnaga teenivad: 
Taavi Hollman, Douglas Childress, Yuri Velloso (Brasiilia), Stanislav 
Ossipov, Taavet Hindrek Taimla, David Winstanley (Inglismag) jt. 

Registreerimiseks palume täita 
registreerimis-vormi aadressil 
www.metodistikirik.ee Registreerimine 

on toimunud, kui olete vormi täitnud 

EMK häälekandja, ajakiri KODUTEEL 

